Νηστίσιμη μηλόπιτα
Η ζύμη αυτής της μηλόπιτας δεν έχει ούτε βούτυρο ούτε αυγά. Γίνεται με ένα μαγικό υλικό: το ταχίνι. Μπορείτε να τη χρησιμοποιήσετε και για άλλες γλυκές πίτες και τάρτες.
500 γρ. (4 κούπες) αλεύρι για όλες τις χρήσεις, 2 κουτ. γλυκού μπέικιν πάουντερ, 200 γρ. (1 κούπα) ταχίνι, 270 ml (1 + 1/3 κούπας) φρέσκος χυμός πορτοκάλι, 100 γρ. (1/2 κούπα) ζάχαρη, ξύσμα από 1 πορτοκάλι, λίγο λάδι, για το άλειμμα του σκεύους και της μηλόπιτας, 5 μεγάλα κόκκινα μήλα, καθαρισμένα και κομμένα σε λεπτές φέτες, 4 κουτ. σούπας καστανή ζάχαρη, 150 γρ. καρυδόψιχα, χοντροθρυμματισμένη, 150 γρ. μαύρη σταφίδα, 2 κουτ. γλυκού κανέλα σε σκόνη
Για να ετοιμάσουμε την νηστίσιμη μηλόπιτα σε μπολ ανακατεύουμε όλα τα υλικά για τη γέμιση και τα αφήνουμε στην άκρη.Στον κάδο του μίξερ ανακατεύουμε το ταχίνι και τον χυμό πορτοκαλιού μέχρι να ενωθούν.Ρίχνουμε όλα τα υπόλοιπα υλικά και ζυμώνουμε μέχρι να έχουμε μια μαλακή και εύπλαστη ζύμη.Ίσως χρειαστεί να προσθέσουμε λίγο αλεύρι επιπλέον.Προθερμαίνουμε τον φούρνο στους 180°C και λαδώνουμε την ταρτιέρα.Χωρίζουμε τη ζύμη σε δύο μέρη, το ένα λίγο μεγαλύτερο από το άλλο.Αλευρώνουμε μια λεία επιφάνεια και ανοίγουμε το μεγαλύτερο κομμάτι ζύμης σε φύλλο διαμέτρου περίπου 36 εκ.Το στρώνουμε στην ταρτιέρα έτσι ώστε να καλύψει τον πάτο και τα τοιχώματα.Απλώνουμε ομοιόμορφα τη γέμιση.Ανοίγουμε και το δεύτερο κομμάτι ζύμης σε φύλλο στη διάσταση της ταρτιέρας και καλύπτουμε τη γέμιση.Ενώνουμε προσεκτικά τις άκρες των 2 φύλλων έτσι ώστε να κολλήσουν και να εγκλωβίσουν τη γέμιση.Χαράζουμε στο κέντρο της μηλόπιτας έναν μικρό σταυρό και μετά χιαστί (από εκεί θα διαφεύγει ο αέρας κατά το ψήσιμο, κάτι σαν βαλβίδα αποσυμπίεσης, για να μην φουσκώσει η ζύμη στην επιφάνεια).Αλείφουμε την επιφάνεια με λίγο λάδι και ψήνουμε για περίπου 1 ώρα μέχρι να ροδίσει.
Αλεύρι (ζύμες),Μήλο,Ταχίνι